**Dansk Folkehjælp får stor donation på 500.000 kr.:
Landsdækkende julehjælp til udsatte enlige forsørgere**

**Alle bliver berørt af coronakrisen, men nogle er hårdere ramt end andre. Krisen har forværret mange børnefamiliers økonomiske situation, og det kan ses på det rekordhøje antal af familier, som har søgt om julehjælp i 2020. Dansk Folkehjælp er en af de foreninger, der hjælper de mange, udsatte enlige forsørgere, ved at uddele julehjælp. Behovet for julehjælp stiger årligt, og for mange er julen det største problem. Derfor har Poul Erik Bech Fonden ekstraordinært valgt at give foreningen en donation på 500.000 kr. til uddeling af julehjælp.**

Coronakrisen kan sætte varige spor hos socialt og økonomisk trængte familier, og derfor er det centralt, at der bliver gjort en ekstra indsats for at samle udsatte børn op. Dansk Folkehjælp er en af de foreninger, der hjælper enlige forsørgere med at klare julens ekstraudgifter og julegaver til børnene. Foreningen har i mange år haft tradition for at uddele til enlige forsørgere, som er i en økonomisk svær situation. Som følge af coronakrisen, har foreningen modtaget et markant højere antal ansøgere, og deres midler rækker desværre ikke til alle ansøgere.

Klaus Nørlem, Generalsekretær i Dansk Folkehjælp, siger: ”Efterspørgslen på julehjælp stiger år for år, og selvom det tidligere på året kom frem, at fattigdommen i Danmark for første gang i mange år var stagneret, stod det klart, at coronakrisen har forværret mange familiers økonomiske situation. Hverdagen har siden pandemiens indtog i Danmark ændret sig for samtlige danskere, men for udsatte og fattige familier har den nye hverdag været særlig hård. Derfor var det også forventeligt, at vi i år ville få det højeste ansøgertal nogensinde. Vi står altså med tusindvis af enlige forsørgere, som ikke har ressourcer til julemad og gaver til børnene. Og dem vil vi gerne støtte. Med donationen på 500.000 kr. fra Poul Erik Bech Fonden ser vi frem til, at vi kan hjælpe endnu flere udsatte familier til at få en god jul.”

**Poul Erik Bech Fonden donerer 500.000 kr.**Jane Bech, direktør i Poul Erik Bech Fonden har sammen med bestyrelsen valgt at værdsætte foreningens arbejde med en ekstraordinær donation på 500.000 kr. Hun udtrykker stor respekt for de frivillige i Dansk Folkehjælp:

”Poul Erik Bech Fonden ønsker at støtte frivillige foreninger, som gør en forskel for udsatte børn, og det er Dansk Folkehjælp et rigtig godt eksempel på. I løbet af året hjælper de på mange forskellige fronter, og til jul har foreningen siden 2006 hjulpet udsatte børnefamilier i Danmark til en bedre jul. I 2019 formåede de at uddele 11.400 julepakker, hvilket er er virkelig flot og bemærkelsesværdigt. Dog er der fortsat mange familier, som ikke har ressourcerne til at holde jul, og dem vil vi gerne hjælpe godt på vej. Med en donation på 500.000 kr. vil Poul Erik Bech Fonden gerne påskønne foreningens store frivillige arbejde i forbindelse med julehjælpen.”

**Om Poul Erik Bech Fonden**
Poul Erik Bech Fonden er en almennyttig fond, som blev stiftet i 2015 i forbindelse med generationsskiftet i ejendomsmæglervirksomheden EDC Poul Erik Bech. Gennem overskuddet fra mæglervirksomheden støtter fonden frivillige foreninger, der gør en forskel for udsatte børn. Foreninger, der har brug for en håndsrækning, kan læse mere og ansøge om midler på [www.poulerikbechfonden.dk](http://presscloud.com/csp/vocast/l.csp?A=949406249829579&B=492416).

Senest har følgende foreninger modtaget støtte af Poul Erik Bech Fonden: BROEN Danmark, Børnenes kontor, Barnets Glæde, Mandecenter Fyn, Mødrehjælpen, Et hjerte for alle og Eventyrjul.

**Mere information**
Jane Bech
Direktør, Poul Erik Bech Fonden
Telefon: 2757 3462
E-mail: jab@poulerikbechfonden.dk

Klaus Nørlem
Generalsekretær, Dansk Folkehjælp
Mobiltelefon: 7022 0230
E-mail: kn@folkehjaelp.dk